ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
கடந்த 5 வாரங்களாக கொவிட் பாதிப்பு எண்ணிக்கையை விட குணமடைந்து வீடு திரும்புவோர் அதிகம்
நாட்டில் கடந்த 24 மணி நேரத்தில் புதிதாக தொற்று ஏற்பட்டவர்களின் எண்ணிக்கை 50 ஆயிரத்துக்கு குறைவாகவும், குணமடைந்தோர் எண்ணிக்கை 54 ஆயிரத்தை தாண்டியுள்ளது. கடந்த 5 வாரங்களாக பாதிப்பு எண்ணிக்கையை விட, குணமடைந்தோர் எண்ணிக்கை அதிகமாக உள்ளது.
கடந்த 24 மணி நேரத்தில் 54,157 பேர் குணமடைந்துள்ளனர். 47,638 பேருக்கு புதிதாக தொற்று ஏற்பட்டுள்ளது.
கடந்த 5 வாரங்களாக தொற்று பாதிப்பு தொடர்ந்து குறைந்து வருகிறது. அக்டோபர் முதல் வாரத்தில், தினசரி சராசரி தொற்று பாதிப்பு 73 ஆயிரமாக இருந்தது. தற்போது தினசரி சராசரி பாதிப்பு 46 ஆயிரமாக குறைந்துள்ளது.
குணமடைவோர் எண்ணிக்கை அதிகரிப்பால், சிகிச்சை பெறுவோர் எண்ணிக்கை குறைந்து வருகிறது. நாட்டில் இன்று 5,20,773 பேர் சிகிச்சை பெற்று வருகின்றனர். இவர்கள் மொத்த பாதிப்பில் 6.19%.
குணமடைந்தவர்களின் மொத்த எண்ணிக்கை 77,65,966 ஆக உயர்ந்துள்ளது. குணமடைந்தோருக்கும், சிகிச்சை பெறுவோருக்கும் இடையேயான இடைவெளி 72.5 லட்சமாக உள்ளது. தேசிய அளவில் குணமடைந்தோர் வீதம் 92.32 %-மாக அதிகரித்துள்ளது.
கடந்த 24 மணி நேரத்தில் 670 பேர் பலியாகியுள்ளனர்.
மேலும் விவரங்களுக்கு இந்த ஆங்கில செய்திக் குறிப்பைப் பார்க்கவும்:
https://pib.gov.in/PressReleasePage.aspx?PRID=1670552
கலாசாரத்துறை அமைச்சகம்
இல்லந்தோறும் மூவண்ணக்கொடி வலைதளத்தில் 6 கோடிக்கும் மேற்பட்ட மூவண்ணக்கொடி செல்ஃபி படங்கள் பதிவேற்றம்
சண்டிகரில் 5,885 பேர் கலந்து கொண்டு தேசிய கொடியை அசைத்த நிகழ்ச்சி கின்னஸ் உலக சாதனை படைத்தது
இந்தியாவின் 75 ஆண்டு சுதந்திர தினத்தை கொண்டாடும் வகையில், இல்லந்தோறும் மூவண்ணக்கொடியை ஏற்றும் பிரச்சாரத்தை பிரதமர் திரு நரேந்திர மோடி தொடங்கி வைத்தார். நாடு முழுவதும் மக்களின் உள்ளத்தில் நாட்டுப்பற்று உணர்வை வலுப்படுத்தும் நோக்கத்தில் இந்த பிரச்சாரம் மேற்கொள்ளப்பட்டது.
இதில் நாடு முழுவதும் மக்கள் முழுமையான எழுச்சியுடன் கலந்து கொண்டனர். சண்டிகரில் உள்ள கிரிக்கெட் மைதானத்தில் 5885 பேர் கலந்து கொண்டு தேசிய கொடியை அசைத்து மகிழ்ந்த நிகழ்ச்சி கின்னஸ் உலக சாதனை புத்தகத்தில் இடம்பெற்றுள்ளது.
இதற்கிடையே, மகத்தான சாதனையாக இல்லந்தோறும் மூவண்ணக்கொடி வலைதளத்தில் 6 கோடிக்கும் மேற்பட்ட மூவண்ணக்கொடி செல்ஃபி படங்கள் பதிவேற்றப்பட்டுள்ளன.
இந்த சாதனை பற்றி குறிப்பிட்டுள்ள கலாச்சாரம் மற்றும் சுற்றுலாத்துறை அமைச்சம் திரு கிஷன் ரெட்டி, கடமை உணர்வு கொண்ட இந்தியர்களின் நாடு முதலில் என்ற கூட்டு முயற்சியை இது பிரதிபலிப்பதாக கூறியுள்ளார். இந்த பிரச்சாரத்தின் நாடு முழுவதும் மக்கள் கலந்து கொண்டு இதனை பெரும் வெற்றியடைய செய்திருப்பதாக அவர் தெரிவித்துள்ளார். நாட்டின் பல்வேறு பகுதிகளில் இதுபோன்ற உற்சாகம், இந்தியாவின் அசைக்க முடியாத ஒற்றுமை மற்றும் ஒருமைப்பாட்டுக்கு எடுத்துக்காட்டாகும் என்று அவர் தெரிவித்தார். பிரதமரின் அறைகூவலை ஏற்று இந்த பிரச்சாரத்தில் பங்கேற்ற அனைவருக்கும் அவர் வாழ்த்து தெரிவித்துள்ளார்.
மேலும் விவரங்களுக்கு இதன் ஆங்கில செய்திக் குறிப்பை காணவும்: https://pib.gov.in/PressReleasePage.aspx?PRID=1852264
(Visitor Counter : 151
சிறுபான்மையினர் நலன் அமைச்சகம்
சிறுபான்மையினருக்கான தேசிய ஆணையத்தில் புதிய உறுப்பினர்கள் நியமிக்கப்பட்ட பின் முழு ஆணையத்தின் கூட்டத்தை அதன் தலைவர் இக்பால் சிங் லால்புரா இன்று புதுதில்லியில் நடத்தினார்
சிறுபான்மையினருக்கான தேசிய ஆணையத்தில் புதிய உறுப்பினர்கள் நியமிக்கப்பட்ட பின் புதுதில்லியில் இன்று நடைபெற்ற முழு ஆணையத்தின் கூட்டத்திற்கு அதன் தலைவர் இக்பால் சிங் லால்புரா தலைமை தாங்கினார். முஸ்லீம், புத்த மதம், சமண மதம், பார்சி மதம் ஆகியவற்றின் உறுப்பினர்களை திரு லால்புரா வரவேற்றார்.
சிறுபான்மையினர் நலன் மற்றும் சிறுபான்மையினருக்கான தேசிய ஆணையம் தொடர்பான பல்வேறு முக்கிய விஷயங்கள் இந்தக் கூட்டத்தில் விவாதிக்கப்பட்டன. சிறுபான்மையினரின் கல்வி முறை, அனைத்து சமூகங்களின் சமயம் சார்ந்த நூல்கள் தயாரிப்பு, ஆணையத்தின் தலைவர், துணைத் தலைவர் மற்றும் உறுப்பினர்களுக்கு கேபினட் அமைச்சர் அந்தஸ்த்து போன்ற விஷயங்களும் விவாதிக்கப்பட்டன.
நாட்டின் பல்வேறு பகுதிகளில் தேவாலயங்கள் மீதான தாக்குதல்களை தாமாக முன்வந்து ஆணையம் விசாரணைக்கு எடுத்துக் கொண்டது. இது சம்பந்தமாக விசாரணை நடத்துவதற்கு குழுக்கள் அனுப்பப்படும். சம்பந்தப்பட்ட அதிகாரிகளிடம் இருந்து அறிக்கை கோரப்படும். அதற்கேற்ப உரிய நடவடிக்கை எடுக்கப்படும் என்று கூட்டத்தில் தெரிவிக்கப்பட்டது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1786066
••••••••••••••
(Visitor Counter : 160
சுகாதாரம் மற்றும் குடும்ப நலத்துறை அமைச்சகம்
16.69 கோடி தடுப்பூசிகள்: மாநிலங்களுக்கும், யூனியன் பிரதேசங்களுக்கும் இலவசமாக மத்திய அரசு வழங்கல்
கொவிட்-19 தடுப்பூசி போடும் திட்டத்தின் மூன்றாவது கட்டத்தில், 18 வயது முதல் 44 வயது வரையிலான புதிய பயனாளிகள் கடந்த மாதம் 28-ந் தேதி முதல் பதிவு செய்யத் துவங்கியுள்ளனர். இவர்கள் கொவின்  இணையதளத்திலோ, ஆரோக்கிய சேது செயலி வாயிலாகவோ, நேரடியாக பதிவு செய்து கொள்ளலாம்.
மத்திய அரசு இதுவரை, மாநிலங்களுக்கும், யூனியன் பிரதேசங்களுக்கும், சுமார் 16.69 கோடி தடுப்பூசி டோஸ்களை  இலவசமாக அளித்துள்ளது. இதில் வீணாக்கப்பட்டவை உள்ளிட்ட மொத்தம் 15,94,75,507 டோஸ்கள்  பயனாளிகளுக்கு செலுத்தப்பட்டுள்ளன.
75,24,903 கொவிட் தடுப்பூசி டோஸ்கள் இன்னும் மாநிலங்களிடமும், யூனியன் பிரதேசங்களிடமும் கையிருப்பில் உள்ளன.
அடுத்த மூன்று நாட்களில், 48 லட்சத்திற்கும்  அதிகமான தடுப்பூசி டோஸ்கள், மாநிலங்களுக்கும், யூனியன் பிரதேசங்களுக்கும் கூடுதலாக வழங்கப்பட உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1715845
குறு சிறு மற்றும் நடுத்தர தொழில் துறை அமைச்சகம்
குறு, சிறு, நடுத்தரத் தொழில் நிறுவனங்களின் புதிய இணைய முறை/ உதயம் பதிவு: இதுவரை 50 இலட்சம் நிறுவனங்கள் பதிவு
குறு, சிறு, நடுத்தரத் தொழில் நிறுவனங்கள் அமைச்சகத்தால் கடந்த 2020-ஆம் ஆண்டு அறிமுகப்படுத்தப்பட்ட குறு, சிறு, நடுத்தரத் தொழில் நிறுவனங்களின் புதிய இணைய முறை/ உதயம் பதிவில் இதுவரை 50 இலட்சத்திற்கும் மேற்பட்ட நிறுவனங்கள் பதிவு செய்துள்ளன. இதில் 46 இலட்சம் குறு நிறுவனங்களும், 2.7 இலட்சம் சிறு நிறுவனங்களும் அடங்கும்.
https://udyamregistration.gov.in என்ற தளம், நேரடி வரிகளுக்கான மத்திய வாரியம் மற்றும் சரக்கு மற்றும் சேவை வரி இணைப்புகளுடன் அரசு மின்னணு சந்தை தளத்துடனும் சீராக ஒருங்கிணைக்கப்பட்டுள்ளது. இந்த ஒருங்கிணைப்பின் வாயிலாக நிறுவனங்களின் பதிவு முற்றிலும் காகிதங்களற்றதாக மாறியுள்ளது.
இதில் இன்னும் பதிவு செய்யாத நிறுவனங்கள், அமைச்சகம் மற்றும் இதர அரசு முகமைகளின் பயன்களைப் பெறுவதற்கு, பதிவு செய்வது அவசியம். இந்தத் தளத்தில் பதிவு செய்வதற்கு கட்டணம் ஏதும் இல்லை. அரசு தளத்தில் மட்டுமே பதிவு செய்ய வேண்டும். சந்தேகங்கள் இருப்பின், https://champions.gov.in என்ற இணையதளத்தை நிறுவனங்கள் தொடர்பு கொள்ளலாம்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1758950
(Visitor Counter : 240
பிரதமர் அலுவலகம்
பிரதமர் நாளை லக்னோவில் 80 ஆயிரம் கோடி ரூபாய் மதிப்பிலான 1,406 திட்டங்களுக்கு அடிக்கல் நாட்டுகிறார்
பிரதமர் திரு நரேந்திர மோடி நாளை உத்தரபிரதேசம் செல்கிறார். லக்னோவில் உள்ள இந்திரா காந்தி அரங்கில் காலை 11 மணியளவில் நடைபெற உள்ள முதலீட்டாளர்கள் மாநாட்டில் அடிக்கல் நாட்டுகிறார். பிற்பகல் 1.45 மணியளவில் கான்பூரில் உள்ள பராங்க் கிராமத்திற்கு செல்லும் அவர், குடியரசுத் தலைவர் திரு ராம்நாத் கோவிந்த்துடன் இணைந்து பத்ரிமாதா மடத்திற்கு செல்லவுள்ளார். பின்னர் 2 மணியளவில் டாக்டர் பி ஆர் அம்பேத்கர் பவன் செல்லும் பிரதமர், 2.15 மணியளவில் மிலன் கேந்திரா செல்கிறார். குடியரசுத் தலைவரின் மூதாதையர் இல்லமான இந்த மிலன் கேந்திரா பொதுமக்களின் பயன்பாட்டிற்காக நன்கொடையாக அளிக்கப்பட்டது. இது தற்போது சமுதாய கூடமாக மாற்றப்பட்டுள்ளது. பின்னர் 2.30 மணியளவில் பராங்க் கிராமத்தில் நடைபெற உள்ள பொதுநிகழ்ச்சிகளில் கலந்து கொள்கிறார்.
இந்த நிகழ்ச்சியில் பிரதமர் 80 ஆயிரம் கோடி மதிப்பிலான 1,406 திட்டங்களுக்கு அடிக்கல் நாட்டுகிறார். வேளாண் மற்றும் அதனைச் சார்ந்த துறை, தகவல் தொழில்நுட்பம் மற்றும் மின்னணு, சிறு, குறு மற்றும் நடுத்தர தொழில் துறை, உற்பத்தி, புதுப்பிக்கத்தக்க எரிசக்தி, மருந்து உற்பத்தி, சுற்றுலா, பாதுகாப்பு, கைத்தறி மற்றும் துணி ஆகிய துறைகளில் திட்டங்கள் மேற்கொள்ளப்பட உள்ளன. இந்த நிகழ்ச்சியில் நாட்டின் முன்னணி தொழில் துறை தலைவர்கள் பங்கேற்கவுள்ளனர்.
கடந்த 2018-ம் ஆண்டு பிப்ரவரி மாதம் 21-22 ஆகிய தினங்களில் உத்தரபிரதேச முதலீட்டாளர்கள் மாநாட்டில் நடைபெற்றது. முதலாவது அடிக்கல் நாட்டு விழா 2018-ஆம் ஆண்டு ஜூலை 29ம் தேதியும், இரண்டாவது அடிக்கல் நாட்டு விழா 2019-ஆம் ஆண்டு ஜூலை 28-ஆம் தேதியும் நடைபெற்றது. முதலாவது அடிக்கல் நாட்டு விழாவில் 61 ஆயிரத்து 500 கோடி ரூபாய் மதிப்பிலான 81 திட்டங்களுக்கும், இரண்டாவது அடிக்கல் நாட்டு விழாவில் 67 ஆயிரம் கோடி ரூபாய் மதிப்பிலான 290 திட்டங்களுக்கும் அடிக்கல் நாட்டப்பட்டது.
மேலும் விவரங்களுக்கு இந்த இந்த ஆங்கில செய்திக்குறிப்பை காணவும் : https://www.pib.gov.in/PressReleasePage.aspx?PRID=1830448
வணிகம் மற்றும் தொழில்துறை அமைச்சகம்
பதிப்புரிமை திருத்த விதிமுறைகள், 2021 அறிவிப்பு: பொறுப்பு மற்றும் வெளிப்படைத்தன்மையை ஊக்குவிக்கும்
பதிப்புரிமை சட்ட திருத்த விதிமுறைகள் 2021-ஐ, கடந்த மார் 30ம் தேதியிட்ட அரசிதழ் எண் ஜி.எஸ்.ஆர் 225-ன் கீழ் மத்திய அரசு வெளியிட்டுள்ளது. இந்தியாவில் பதிப்புரிமை, பதிப்புரிமை சட்டம் 1957 மற்றும் பதிப்புரிமை விதிமுறைகள் 2013-ன் கீழ் நிர்வகிக்கப்படுகிறது. பதிப்புரிமை விதிமுறைகள் 2013 கடைசியாக கடந்த 2016ம் ஆண்டு திருத்தப்பட்டது.
தற்போதுள்ள விதிகளை, சம்பந்தப்பட்ட இதர சட்டங்களுக்கு இணையாக கொண்டுவரும் நோக்கில் இந்த திருத்தங்கள் அறிமுகம் செய்யப்படுகின்றன. பதிப்புரிமை அலுவலகத்தில் மின்னனு தகவல் தொழில்நுட்பத்தை பயன்படுத்தி பணியாற்றுவதன் மூலம் டிஜிட்டல் யுகத்தில் தொழில்நுட்ப முன்னேற்றங்களுக்கு ஏற்ப சுமூகமான மற்றும் குறைபாடற்ற இணக்கத்தை உறுதி செய்வதை இந்த திருத்தம் நோக்கமாக கொண்டுள்ளது. பதிப்புரிமை இதழை வெளியிடுவது தொடர்பான புதிய விதிமுறை சேர்க்கப்பட்டுள்ளது. இதன் முலம் அரசிதழில் வெளியிடவேண்டிய தேவை நீக்கப்படுகிறது. இனி அந்த இதழ் பதிப்புரிமை அலுவலகத்தின் இணையதளத்தில் கிடைக்கும்.
உரிமைத் தொகை விஷயத்தில் பொறுப்பு மற்றும் வெளிப்படைத்தன்மையை ஊக்குவிப்பதற்காக புதிய விதிமுறை அறிமுகப்படுத்தப்பட்டுள்ளது.
பதிப்புரிமை சங்கங்களின் செயல்பாட்டில் வெளிப்படைத்தன்மையை கொண்டுவர, புதிய விதிமுறை அறிமுகப்படுத்தப்பட்டுள்ளது. இதன் மூலம் பதிப்புரிமை சங்கங்கள், ஒவ்வொரு நிதியாண்டும், வருடாந்திர வெளிப்படைத்தன்மை அறிக்கையை வெளியிட வேண்டும்.
இந்த திருத்தங்கள் பதிப்புரிமை விதிமுறைகளை, நிதிசட்டம் 2017, விதிமுறைகளுக்கு இணையாக ஆக்கியுள்ளது. இதன் மூலம் பதிப்புரிமை வாரியம், மேல் முறையீடு வாரியத்துடன் இணைக்கப்படுகிறது.
ஒரு பதிப்புரிமை நிறுவனம் பதிவு செய்யும்போது, அதற்கு மத்திய அரசு பதில் அளிப்பதற்கான காலவரம்பு 180 நாட்களாக நீட்டிக்கப்பட்டுள்ளது. இதன் மூலம் விண்ணப்பத்தை மத்திய அரசால் விரிவாக பரிசீலிக்க முடியும்.
மேலும் விவரங்களுக்கு இந்த ஆங்கில செய்திக் குறிப்பைப் பார்க்கவும்:
https://pib.gov.in/PressReleasePage.aspx?PRID=1710417
சுகாதாரம் மற்றும் குடும்ப நலத்துறை அமைச்சகம்
கோவிட்-19 பெருந்தொற்றால் அதிக உயிரிழப்பு பதிவாகியுள்ள மாவட்டங்களுடன் இணைந்து செயல்படுகிறது சுகாதாரத் துறை அமைச்சகம்
கோவிட்-19 பெருந்தொற்றால் ஏற்படும் உயிரிழப்பில், தேசிய மற்றும் மாநில அளவிலான சராசரியை விட அதிக உயிரிழப்பு பதிவாகும் மாவட்டங்கள் கவலை அளிக்கின்றன. கோவிட்-19 பெருந்தொற்றை சிறப்பான முறையில் கட்டுப்படுத்தவும், கையாளவும் மத்திய-மாநில அரசுகளுக்கு இடையே ஒருங்கிணைப்பை ஏற்படுத்தும் ஒரு முயற்சியாக, சுகாதாரத் துறைச் செயலாளர் திரு.ராஜேஷ் பூஷண் தலைமையில் காணொளி மூலம் உயர்மட்ட ஆலோசனைக் கூட்டம் நடைபெற்றது. இந்த மாவட்டங்களில் கோவிட்-19 பெருந்தொற்றால் ஏற்படும் உயிரிழப்புகள் அதிகரிப்பதற்கான காரணங்களை ஆராயவும், உயிரிழப்பைக் கட்டுப்படுத்துவதற்கான வழிகளைக் கண்டறியவும் மாவட்ட மற்றும் மாநில நிர்வாகங்களுடன் இணைந்து செயல்படுவது குறித்து இதில் விவாதிக்கப்பட்டது.
அதிக உயிரிழப்பு ஏற்படும் 16 மாவட்டங்கள், 4 மாநிலங்களில் உள்ளன. அதாவது, குஜராத்தில் அகமதாபாத், சூரத்; கர்நாடகாவில் பெலகாவி, பெங்களுரு நகர்ப்புறம், கலபுரகி, உடுப்பி; தமிழகத்தில் சென்னை, காஞ்சிபுரம், ராணிப்பேட்டை, தேனி, திருவள்ளூர், திருச்சி, தூத்துக்குடி, விருதுநகர்; தெலங்கானாவில் ஹைதராபாத், மெச்சல்-மல்கஜ்கிரி ஆகிய மாவட்டங்களில் அதிக உயிரிழப்புகள் ஏற்படுகின்றன. இந்த மாவட்டங்களில் அதிக உயிரிழப்பு ஏற்படுவதோடு, இந்தியாவில் மருத்துவ சிகிச்சையில் இருப்போரில் 17 சதவீதம் பேர் உள்ளனர், தினசரி அதிக அளவில் புதிதாக நோய்த்தொற்று உள்ளவர்கள் கண்டறியப்படுகின்றனர், 10 லட்சம் பேரில் மேற்கொள்ளப்படும் பரிசோதனை விகிதமும் குறைவாக உள்ளது, உறுதிப்படுத்தப்படுவதில் அதிக சதவீதம் பதிவாகிறது. இந்தக் கூட்டத்தில், 4 மாநிலங்களின் சுகாதாரத்துறை முதன்மைச் செயலாளர்கள், தேசிய சுகாதார இயக்கத்தின் திட்ட இயக்குநர்கள், மாவட்டக் கண்காணிப்பு அதிகாரிகள், மாவட்ட ஆட்சியர்கள், மாநகராட்சி ஆணையர்கள், தலைமை மருத்துவ அதிகாரிகள், மருத்துவக் கல்லூரிகளின் மருத்துவக் கண்காணிப்பாளர்கள் ஆகியோர் கலந்துகொண்டனர்.
சுகாதார அமைச்சகம் வெளியிட்டுள்ள ஆலோசனைகள், வழிகாட்டுதல்கள் மற்றும் மருத்துவ சிகிச்சை வழிமுறைகள் பின்பற்றப்படுவதை உறுதிப்படுத்த வேண்டும் என்று மாவட்ட நிர்வாகங்கள் கேட்டுக் கொள்ளப்பட்டன. இந்த வழிமுறைகளை, கோவிட்-19 நோயாளிகள் மற்றும் அனைத்துத் தரப்பு மக்களின் பிற தடுக்கக் கூடிய உயிரிழப்பை, குறிப்பாக இணை நோய் இருப்பவர்கள், கர்ப்பிணிப் பெண்கள், வயதானவர்கள் மற்றும் குழந்தைகளின் உயிரிழப்பைக் குறைப்பதற்காக சிறப்பாக செயல்படுத்த வேண்டும் என்றும் அறிவுறுத்தப்பட்டது.
(Visitor Counter : 180
நிதி அமைச்சகம்
மாணவர்களிடையே விளையாட்டு, புதிர் மற்றும் நகைச்சுவை சித்திரங்களின் வாயிலாக வரி அறிவை கொண்டு செல்ல வருமானவரித்துறை புதிய முயற்சி
வரி பற்றிய அறிவைப் பரப்புவதற்காக உரை அடிப்படையிலான இலக்கியம், விழிப்புணர்வு கருத்தரங்குகள் மற்றும் பயிலரங்குகளைத் தவிர்த்து 'விளையாட்டு வழிமுறைகளின் வாயிலாக கற்றல்’ என்ற புதிய அணுகுமுறையை மத்திய நேரடி வரிகள் வாரியம் பின்பற்றி வருகிறது. பொதுவாக, மிகவும் சவாலானதாகக் கருதப்படும் வழிமுறைகளுடன் சம்பந்தப்பட்ட கருத்துருக்களை விளையாட்டு, புதிர் மற்றும் நகைச்சுவை சித்திரங்களின் வாயிலாக உயர்நிலைப் பள்ளி மாணவர்களுக்குத் தெரிவிப்பதற்கான பொருட்களை வாரியம் கொண்டுவந்துள்ளது.
கோவாவின் பனாஜியில் விடுதலையின் அமர்த மகோத்சவ ஐகானிக் வார கொண்டாட்டங்களின் நிறைவு விழாவில் நிதி மற்றும் வரி விழிப்புணர்வை பரப்பும் நோக்கத்தோடு மக்களைச் சென்றடையும் பொருட்களை அறிமுகப்படுத்தி, இந்த முன்முயற்சியை மத்திய நிதியமைச்சர் திருமதி நிர்மலா சீதாராமன் தொடங்கி வைத்தார். அடுத்த 25 ஆண்டுகளை அமிர்த காலம் என்று குறிப்பிட்ட அமைச்சர், புதிய இந்தியாவை வடிவமைப்பதில் இளைஞர்கள் முக்கிய பங்கு வகிப்பார்கள் என்று குறிப்பிட்டார். நிகழ்ச்சியில் கலந்து கொண்ட தேர்வு செய்யப்பட்ட பள்ளி மாணவ, மாணவிகளுக்கு இது போன்ற விளையாட்டுப் பொருட்களை திருமதி நிர்மலா சீதாராமன் வழங்கினார்.
இந்தியா முழுவதும் உள்ள வருமான வரி அலுவலக இணைப்பின் மூலம் இந்தப் பொருட்கள் பள்ளிகளுக்கு முதலில் விநியோகிக்கப்படும். இவற்றை புத்தகக் கடைகள் வாயிலாக விநியோகம் செய்வதற்கான முயற்சியும் மேற்கொள்ளப்பட்டு வருகிறது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://www.pib.gov.in/PressReleasePage.aspx?PRID=1833259
மத்திய பணியாளர் தேர்வாணையம்
புதிதாக நியமிக்கப்பட்டுள்ள மத்தியப் பணியாளர் தேர்வாணையத்தின் தலைவர் பேரா.பிரதீப் ஜோஷி, மத்திய அமைச்சர் டாக்டர் ஜிதேந்திர சிங்கை மரியாதை நிமித்தம் சந்தித்தார்
மத்திய பணியாளர் தேர்வாணையத்தின் தலைவராக நியமிக்கப்பட்டுள்ள பேராசிரியர்  பிரதீப் குமார் ஜோஷி, மத்திய பணியாளர் நலன், பொதுமக்கள் குறைதீர்ப்பு மற்றும் ஓய்வூதியத்துறை இணை அமைச்சர்  டாக்டர் ஜிதேந்திர சிங்கை மரியாதை நிமித்தமாக இன்று சந்தித்து உரையாடினார்.
பணியாளர் தேர்வாணையத்தின் தலைவராகப் பொறுப்பேற்ற பின்னர், மத்திய அமைச்சரை, திரு ஜோஷி சந்திப்பது இதுவே முதல் முறையாகும்.
மத்தியப் பணியாளர் தேர்வாணையத்தின் தலைவராக வெற்றிகரமாகவும், சிறப்பாகவும் பணியாற்ற வேண்டும் என்று டாக்டர் ஜிதேந்திர சிங், பேராசிரியர் ஜோஷிக்கு வாழ்த்து தெரிவித்தார்.
----
(Visitor Counter : 107
தகவல் மற்றும் ஒலிபரப்பு அமைச்சகம்
பிரச்சார் பாரதியுடன் நவராத்திரியை கொண்டாடுங்கள்: சிறப்பு நிகழ்ச்சிகள் மற்றும் நேரடி ஒளிபரப்புகள்
நவராத்திரி கொண்டாட்டங்களுக்கு மக்கள் தயாராவதால், பிரச்சார் பாரதியும், சிறப்பு நிகழ்ச்சிகள் மற்றும் நேரடி ஒளிபரப்புகளை வழங்குகிறது. இந்த கொண்டாட்டத்தின் ஒரு பகுதியாக, தூர்தர்ஷனும், அகில இந்திய வானொலியும் பக்தி மற்றும் பொழுதுபோக்கு நிகழ்ச்சிகளை வழங்குகின்றன.
நவராத்திரி காலம் முழுவதும், தூர்தர்ஷன் உங்களுக்கு நாட்டின் பல பகுதிகளில் இருந்து துர்கா பூஜை மற்றும் ஆரத்தி நிகழ்ச்சிகளை வழங்குகிறது. கொல்கத்தாவில் இருந்து ‘மகாளயா’, திருப்பதியிலிருந்து பிரம்மோற்சவம் போன்ற பிரபல நிகழ்வுகளும் இதில் அடங்கியுள்ளன.
அயோத்தியின் ராமலீலா நிகழ்ச்சியின் நேரடி ஒளிபரப்பையும் தூர்தர்ஷனில் காண முடியும். அக்டோபர் 6ம் தேதி முதல் 15ம் தேதி வரை, தினந்தோறும் ராம்சரித்மனாஸின் இரண்டு பகுதிகள் டிடி நேஷனல் சேனலில் ஒலிபரப்பப்படும்.
அகில இந்திய வானொலியும், நாட்டின் பல இடங்களில் இருந்து நவராத்திரி சிறப்பு நிகழ்ச்சிகளை ஒலிபரப்புகிறது.
அகில இந்திய வானொலி மற்றும் தூர்தர்ஷனின் அனைத்து ஆடியோ, வீடியோ நிகழ்ச்சிகளும் பிரச்சார் பாரதியின் நியூஸ் ஆன் ஏர் செயலில் பார்க்கலாம். பிரச்சார் பாரதியின் யூ டியூப் சேனல்களிலும் இந்த நிகழ்ச்சிகள் நேரடியாக ஒளிபரப்பப்படும்.
நவராத்திரி சிறப்பு நிகழ்ச்சிகளின் விவரங்களை கீழ்கண்ட இணைப்பில் பார்க்கலாம். https://pib.gov.in/PressReleasePage.aspx?PRID=1761145
-----
(Visitor Counter : 169
சிறுபான்மையினர் நலன் அமைச்சகம்
சிறுபான்மை நிறுவனங்களில் உட்கட்டமைப்பு வசதிகள்
திறன் மேம்பாடு மற்றும் தொழில் முனைவோர் அமைச்சகம், ஜவுளி அமைச்சகம், கலாச்சார அமைச்சகம், மகளிர் மற்றும் குழந்தைகள் மேம்பாட்டு அமைச்சகம் மற்றும் ஊரக வளர்ச்சி அமைச்சகம் ஆகியவற்றின் பல்வேறு திட்டங்கள் மூலம், சிறுபான்மையினர், குறிப்பாக பொருளாதாரத்தில் நலிவுற்ற மற்றும் சமூகத்தில் நலிவடைந்த பிரிவினர் உட்பட அனைத்து தரப்பினரின் நலன் மற்றும் மேம்பாட்டிற்காக மத்திய அரசு பல்வேறு திட்டங்களை செயல்படுத்தி வருகிறது.
பிரதான் மந்திரி ஜன் விகாஸ் காரியக்ரம் , ஒரு மத்திய நிதியுதவித் திட்டம் , இது ஒரு பகுதி மேம்பாட்டுத் திட்டமாகும், இதன் கீழ் அடையாளம் காணப்பட்ட பகுதிகளில் சமூக உள்கட்டமைப்பு மற்றும் அடிப்படை வசதிகள் உருவாக்கப்படுகின்றன. பி.எம்.ஜே.வி.கே.யின் கீழ் கல்வி மற்றும் திறன் மேம்பாடு முன்னுரிமைத் துறைகளில் ஒன்றாகும், மேலும் பள்ளிகள், உறைவிடப் பள்ளிகள், கூடுதல் வகுப்பறைகள், விடுதிகள், கணினி ஆய்வகங்கள் / டிஜிட்டல் வகுப்பறைகள், அறிவியல் ஆய்வகங்கள், பள்ளிகள், ஐ.டி.ஐ / பாலிடெக்னிக்குகளில் குடிநீர் வசதிகள் மற்றும் கழிப்பறைகள், ஐ.டி.ஐ.களில் கூடுதல் உள்கட்டமைப்பு, திறன் மையங்கள் போன்ற திட்டங்களுக்கு இந்த திட்டத்தின் கீழ் ஆதரவளிக்கப்படுகிறது. இத்திட்டம் மாநில அரசுகள் / யூனியன் பிரதேச  நிர்வாகங்களின் கீழ் நிதி பகிர்வு முறையில் செயல்படுத்தப்பட்டு வருகிறது மற்றும் திட்டங்கள் சம்பந்தப்பட்ட மாநில / யூனியன் பிரதேச அரசால் செயல்படுத்தப்பட்டு நிர்வகிக்கப்படுகின்றன. இத்திட்டம் 2022-23 ஆம் நிதியாண்டு முதல் திருத்தப்பட்ட வழிகாட்டுதல்களுடன், 15 வது நிதிக்குழு சுழற்சி காலத்தில் நாட்டின் அனைத்து மாவட்டங்களிலும் செயல்படுத்த ஒப்புதல் அளிக்கப்பட்டுள்ளது.
இத்தகவலை மத்திய சிறுபான்மையினர் நலத்துறை அமைச்சர் திருமதி ஸ்மிருதி இரானி இன்று மக்களவையில் எழுத்துப்பூர்வமாக அளித்த பதிலில் தெரிவித்துள்ளார்.
உள்துறை அமைச்சகம்
முன்னாள் பிரதமர் பாரத ரத்னா அடல் பிஹாரி வாஜ்பாயின் பிறந்த நாளான இன்று புதுதில்லியில் உள்ள 'சதைவ் அடல்' நினைவிடத்தில் மத்திய உள்துறை மற்றும் கூட்டுறவுத்துறை அமைச்சர் திரு அமித் ஷா அஞ்சலி
முன்னாள் பிரதமர் பாரத ரத்னா அடல் பிஹாரி வாஜ்பாயின் பிறந்தநாளான இன்று புதுதில்லியில் உள்ள 'சதைவ் அடல்' நினைவிடத்தில் மத்திய உள்துறை மற்றும் கூட்டுறவுத்துறை அமைச்சர் திரு அமித் ஷா அஞ்சலி செலுத்தினார்.
மத்திய உள்துறை மற்றும் கூட்டுறவுத்துறை அமைச்சர் திரு அமித் ஷா தனது ட்விட்டர் பதிவில்,
”அடல் அவர்களின் தேசபக்தி, கடமை, அர்ப்பணிப்பு ஆகியவை நாட்டிற்காக சேவை செய்ய நம்மை எப்போதும் ஊக்குவிக்கும். அடல் அவர்களின் வாழ்க்கை நம் நாட்டு அரசியலுக்கு மகுடமாகத் திகழ்கிறது. நம் நாட்டை மீண்டும் புகழின் உச்சத்திற்கு அழைத்துச் செல்ல நம்மை வழி நடத்துகிறது. அவரது சீரிய தலைமையின் கீழ் நடைபெற்ற ஆட்சியில், வளர்ச்சி மற்றும் நல்லாட்சிக்கான புதிய சகாப்தத்திற்கு அடித்தளமிட்டு, இந்தியாவின் திறனை உலகுக்கு உணர்த்தி, அடல் அவர்கள் பொதுமக்களைப் பெருமிதம் கொள்ளச் செய்தார். இன்று, அவரது பிறந்தநாளில், அடல் அவர்களுக்கு எனது மரியாதையை உரித்தாக்குகிறேன்.” என்று தெரிவித்துள்ளார்.
குடியரசுத் துணைத் தலைவர் செயலகம்
சந்திரயான் 3 வெற்றிகரமாக தரையிறக்கிய இஸ்ரோவுக்கு குடியரசு துணைத் தலைவர் வாழ்த்து
நிலவின் தென்துருவத்தில் சந்திரயான் -3 வெற்றிகரமாக தரையிறக்கியதற்காக இஸ்ரோ மற்றும் அனைத்து சக இந்தியர்களுக்கும் குடியரசு துணைத் தலைவர் திரு. ஜக்தீப் தன்கர் தனது மனமார்ந்த வாழ்த்துகளைத் தெரிவித்துள்ளார்.
சந்திரயான் -3 வெற்றிகரமாக தரையிறங்கியதன் மூலம், நிலவின் மேற்பரப்பில் மென்மையான தரையிறக்கத்தை நிகழ்த்திய நான்காவது நாடாகவும், நிலவின் தென் துருவத்தில் இந்த முயற்சியை அடைந்த முதல் நாடாகவும் இந்தியா மாறியுள்ளது. இந்த சாதனை எதிர்கால தரையிறங்கும் திட்டங்கள் மற்றும் கோள் ஆராய்ச்சியில் பிற தொழில்நுட்ப முன்னேற்றத்திற்கு முன்னோடியாக இருக்கும் என்று எதிர்பார்க்கப்படுகிறது.
தொடர்ச்சியான டுவிட்டர் பதிவுகளில், "இந்தியாவுக்கு ஒரு வரலாற்றுத் தருணம் மற்றும் விண்வெளி ஆராய்ச்சியில் ஒரு மாபெரும் எழுச்சி" என்று விவரித்துள்ளார், மேலும் இது நமது அறிவியல் திறன் மற்றும் அசைக்க முடியாத உறுதிக்கு ஒரு சான்று என்றும் கூறியுள்ளார். விண்வெளித் தொழில்நுட்பத்தை மேம்படுத்துவதில் நமது நாட்டின் அர்ப்பணிப்பு உலகளாவிய தலைவராக மாற வழிவகுத்துள்ளது என்று அவர் குறிப்பிட்டுள்ளார்.
நமது அறிவியல் சமூகத்திற்கு உறுதியான ஆதரவை வழங்கிய நாட்டின் தொலைநோக்குத் தலைமையைப் பாராட்டிய திரு தன்கர், இந்த வரலாற்றுச் சாதனை இந்தியாவின் எழுச்சியைக் குறிக்கிறது என்று கூறியுள்ளார்!
சந்திரயான் -3 இன் அங்கீகரிக்கப்பட்ட செலவு ரூ.250 கோடி . இந்தியாவின் முந்தைய முயற்சியான சந்திரயான்-2, 98% வெற்றியை அடைந்தது, இது திட்டத்தின் பெரும்பாலான நோக்கங்களை நிறைவேற்றியது, இருப்பினும் லேண்டர் தொகுதியின் கடைசி கட்ட செயல்திறனில் சில எதிர்பாராத மாறுபாடுகள் சந்திரயான் -2 தரையிறங்கும் போது அதிக வேகத்திற்கு வழிவகுத்தன. கடந்த கால அனுபவத்தின் அடிப்படையில், சந்திரயான் -3 இல் அனைத்து வகையான அவசரங்களையும் இஸ்ரோ திட்டமிட்டது, இது தென் துருவத்தில் சரியான தரையிறக்கத்திற்கு வழிவகுத்தது.
விக்ரமின் மென்மையான தரையிறக்கம் "21 ஆம் நூற்றாண்டு இந்தியாவுக்கு சொந்தமானது" என்பதை நிரூபித்துள்ளது என்று திரு தன்கர் கூறியுள்ளார்.
(Visitor Counter : 67
பாதுகாப்பு அமைச்சகம்
ராணுவத் தளவாடங்கள்  பிரிவின் புதிய தலைமை இயக்குனராக சஞ்சீவ் கிஷோர் பொறுப்பேற்றுக் கொண்டார்
இந்திய ராணுவத் தளவாட தொழிற்சாலை சேவையின் 1985 ஆம் ஆண்டு தொகுப்பைச் சேர்ந்த திரு சஞ்சீவ் கிஷோர், ராணுவத் தளவாட  பிரிவின் தலைமை இயக்குனராக பொறுப்பேற்றுக் கொண்டார். இந்த பதவியில் இருந்த திரு எம் கே கிராக் ஓய்வு பெற்றதை அடுத்து 01.10.2022 முதல் இவர் இந்த பதவிக்கு நியமிக்கப்பட்டார். இந்தப் பதவியை ஏற்பதற்கு முன் திரு கிஷோர் கொல்கத்தாவில் உள்ள ராணுவத் தளவாட ஒருங்கிணைப்பு மற்றும் சேவைகள் இயக்ககத்தின் கூடுதல் தலைமை இயக்குனராக இருந்தார்.
2021ல் மத்திய அரசு உருவாக்கிய 7 புதிய பாதுகாப்பு பொதுத்துறை நிறுவனங்களில் ஒன்றான ஆர்மர்ட் வெகிக்கிள்ஸ் நிகம் லிமிடெட்ன் முதலாவது தலைவர் மற்றும் மேலாண்மை இயக்குனர் உள்ளிட்ட பல முதுநிலை பொறுப்புகளை திரு கிஷோர் வகித்துள்ளார். அரசுத் துறையிலிருந்து ஒரு கார்ப்பரேஷனாக இது சுமூகமாக மாற்றப்படுவதை அவர் உறுதி செய்தார். இவரது தலைமையின் கீழ் செயல்பட்ட ஏவிஎன்எல் முதல் ஆறு மாதங்களிலேயே லாபம் ஈட்டி சாதனை படைத்தது.
இதன் தலைவர் மற்றும் மேலாண்மை இயக்குனராக நியமிக்கப்படுவதற்கு முன் ஆவடியில் உள்ள கனரக வாகனங்கள் தொழிற்சாலையின் முதுநிலைப் பொதுமேலாளராகவும் டேராடூனில் உள்ள ஆப்டோ எலக்ட்ரானிக்ஸ் தொழிற்சாலையின் பொது மேலாளராகவும் திரு கிஷோர் பணியாற்றியுள்ளார்.
பல்வேறு பணிநிலைகளில் வேறுபட்ட தொழில்நுட்பச் சூழல்களில் திரு கிஷோர் பணியாற்றியுள்ளார். பாதுகாப்பு துறைக்கான தளவாடங்கள் உற்பத்தியை விரிவுபடுத்துவதில் சிறப்புமிக்க சேவைகளுக்காக இவருக்கு சாந்து சஹானே நினைவுக் கேடயமும் ஆயுத் பூஷன் விருதும் வழங்கப்பட்டன.
பிரதமர் அலுவலகம்
ஏப்ரல் 24-ல் ஒலிபரப்பான ‘மனதின் குரல்’ நிகழ்ச்சி அடிப்படையில் நமோ செயலியில் நடைபெறும் இரண்டு வினாடி-வினாக்களில் மக்கள் பங்கேற்குமாறு பிரதமர் வலியுறுத்தல்
ஏப்ரல் 24-ல் ஒலிபரப்பான ‘மனதின் குரல்’ நிகழ்ச்சி அடிப்படையில் நமோ செயலியில் நடைபெறும் இரண்டு வினாடி-வினாக்களில் மக்கள் பங்கேற்குமாறு பிரதமர் திரு நரேந்திர மோடி வலியுறுத்தியுள்ளார். மக்கள் எந்த இடத்தில் வினாடி வினாவில் பங்கேற்பது என்பதற்கான இணைப்பையும் பிரதமர் பகிர்ந்துள்ளார்.
பிரதமர் வெளியிட்டுள்ள டுவிட்டர் பதிவில் ;
இம்முறை, நேற்றைய மனதின் குரல் அடிப்படையில் நமோ செயலியில் ஒன்றல்ல, இரண்டு வினாடி வினாக்கள் இடம் பெறுகிறது. அதில் ஒன்று ஒட்டுமொத்த நிகழ்ச்சி பற்றியது, இரண்டாவது வினாடி வினா இந்தியாவில் உள்ள பல்வேறு அருங்காட்சியகங்கள் பற்றியது. இரண்டிலும் பங்கேற்பீர் என்று தெரிவித்துள்ளார்.
narendramodi.in/museumquiz
narendramodi.in/mkbquiz
தகவல் மற்றும் ஒலிபரப்பு அமைச்சகம்
'பிரதமர் மோடி மற்றும் அவரது அரசின் சீக்கியர்களுடனான சிறப்பு உறவு' என்னும் புத்தகத்தை திரு ஹர்தீப் சிங் புரியுடன் இணைந்து திரு பிரகாஷ் ஜவடேகர் வெளியிட்டார்
மத்திய விமான போக்குவரத்து, வீட்டு வசதி மற்றும் நகர்ப்புற விவகாரங்கள் அமைச்சர் திரு ஹர்தீப் சிங் புரியுடன் இணைந்து, 'பிரதமர் மோடி மற்றும் அவரது அரசின் சீக்கியர்களுடனான சிறப்பு உறவு' என்னும் புத்தகத்தை மத்திய தகவல் மற்றும் ஒலிபரப்பு அமைச்சர் திரு பிரகாஷ் ஜவடேகர் இன்று வெளியிட்டார்.
இந்தி, பஞ்சாபி மற்றும் ஆங்கிலம் ஆகிய மொழிகளில் இந்தப் புத்தகம் வெளியிடப்பட்டுள்ளது. நிகழ்ச்சியில் பேசிய திரு புரி, இப்புத்தகத்தை வெளியிட்டதற்காக திரு ஜவடேகர் மற்றும் மத்திய தகவல் மற்றும் ஒலிபரப்பு அமைச்சகத்தை பாராட்டினார்.
ஸ்ரீ குரு நானக் தேவ் அவர்களின் 550-வது பிறந்த தினத்தைக் கொண்டாட ஒரு வருடத்திற்கு முன் எடுக்கப்பட்ட சிறப்பு வாய்ந்த முடிவுகளை பற்றி குறிப்பிட்ட திரு புரி, அவற்றில் இந்தப் புத்தகத்தை வெளியிடுவதும் ஒன்று என்றார்.
இங்கிலாந்தில் உள்ள ஒரு பல்கலைக்கழகத்தில் குரு நானக் தேவ் அவர்களின் போதனைகள் குறித்த இருக்கையை அமைக்க முடிவெடுக்கப்பட்டுள்ளதாகவும், இதே போன்றதொரு இருக்கையை கனடாவில் அமைக்க பேச்சுவார்த்தை நடந்து வருவதாகவும் கூறினார்.
எடுக்கப்பட்ட முடிவுகள் எல்லாம் விரைந்து செயலாற்றப்பட்டுக் கொண்டிருப்பதாக அமைச்சர் கூறினார். சிறு விஷயங்களையும் தனிப்பட்ட முறையில் பிரதமர் திரு நரேந்திர மோடி மேற்பார்வையிட்டு வருவதாகவும், கர்தார்பூர் சாலையில் முதல் பக்தர்கள் குழுவை பிரதமரே நேரில் வந்து வழியனுப்பி வைத்ததாகவும் அவர் கூறினார்.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://www.pib.gov.in/PressReleasePage.aspx?PRID=1677158